Venstre i Aarhus bringer planer til torvs om nye byggeaktiviteter både under og over Ingerslevs Boulevard. Privat finansiering er centralt i det nye forslag.

Annonce

Venstres byrådsgruppe i Aarhus ønsker en p-kælder i flere etager under Ingerslevs Boulevard.

<p>Niels Winther har allerede fejret 25 års jubilæum på Ingerslevs Boulevard. Med et nyt forslag fra Venstre vil han fremover stadig kunne sælge grøntsager på markedspladsen, nu bare muligvis med tag over hovedet og en parkeringskælder under sig. Arkivfoto: Flemming Krogh</p>

Samtidig skal der etableres en overdækket og opvarmet helårs-markedsplads, som kan kombineres med den nuværende, åbne markedsplads.

Det fremgår af et forslag, som Venstre har sat på byrådets dagsorden.

Centralt i forslaget er desuden, at det i udpræget grad bygger på privat finansiering.

Begrundelsen for forslaget er, at lokalområdet har et voldsomt efterslæb i forhold til behovet for P-pladser, samtidig med at Venstre ønsker at fastholde og udvikle markedet på Ingerslevs Boulevard, blandt andet med inspiration fra Israels Plads i København.

»I og med, at de små bybiler har vundet frem, og der nu også er mange, der har dem som bil nummer to, er der kommet mange flere biler til byen,« siger forslagsstiller og medlem af byrådet for Venstre Hans Skou.

»Og vi hører, at folk må cirkle for at finde en plads at parkere. Det efterslæb gælder sådan set hele byen, men fokus i det her forslag er på området omkring Ingerslevs Boulevard.«

Annonce

Lokalområdet skal inddrages

Venstre forestiller sig, at der udskrives en arkitektkonkurrence, hvor der tages udgangspunkt i overdækning af markedspladsen, men man vil desuden have lokalområdet inddraget i processen, også med henblik på at få etableret flere p-pladser i området.

»Selve torvet på Ingerslevs Boulevard er alletiders, som det er i dag. Det vil vi ikke ændre på, for de folk, der er der i dag, gør det utroligt godt. Markedet er guld værd for Aarhus, og det er vigtigt at bevare det miljø også,« fastslår Hans Skou.

»Vi mener bare, at man kan slå flere fluer med et smæk ved også at etablere et parkeringshus med betalingsanlæg underneden. Og vi har ikke noget imod, at nogen tjener penge på at leje p-pladser ud i kommunen,« siger Hans Skou.

Venstre vil gerne have Magistratsafdelingen for Teknik og Miljø og Borgmesterens Afdeling i gang med at undersøge, om der kan findes investorer, der vil bygge en p-kælder i flere etager under Ingerslevs Boulevard og drive denne efter aftale med Aarhus Kommune.

Og netop delen med privat finansiering er central i forslaget, fastslår Hans Skou.

»Det er altafgørende. Men det her er netop også noget af det, der normalt klarer sig rigtig godt, uden at kommunen blandes ind i det. Og det skal vi ikke. Vi skal hverken drive det eller putte penge det.«